Document ID: 31985R1650

*****
ΚΑΝΟΝΙΣΜΟΣ (ΕΟΚ) αριθ. 1650/85 ΤΗΣ ΕΠΙΤΡΟΠΗΣ
της 18ης Ιουνίου 1985
που τροποποιεί τον κανονισμό (ΕΟΚ) αριθ. 1844/77 περί της χορηγήσεως δια δημοπρασίας ειδικής ενισχύσεως για το αποκορυφωμένο γάλα σε σκόνη που προορίζεται για τη διατροφή ζώων εκτός των νεαρών μόσχων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1298/85 (2), και ιδίως το άρθρο 10 παράγραφος 3,
Εκτιμώντας:
ότι το άρθρο 1 παράγραφος 1 του κανονισμού (ΕΟΚ) αριθ. 1844/77 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3511/83 (4), προβλέπει ότι ειδική ενίσχυση χορηγείται για το αποκορυφωμένο γάλα σε σκόνη που προορίζεται για τη διατροφή των ζώων εκτός των νεαρών μόσχων, εάν ανταποκρίνεται σε ορισμένες απαιτήσεις όσον αφορά την ποιότητα του αποκορυφωμένου γάλακτος σε σκόνη που εμφαίνονται στο παράρτημ Ι του κανονισμού (ΕΟΚ) αριθ. 625/78 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 718/85 (6)· ότι η πείρα απέδειξε ότι είναι σκόπιμο να προσαρμοσθούν οι διατάξεις που επιτρέπουν την υπέρβαση ορισμένων απαιτήσεων για το προϊόν·
ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διατύπωσε γνώμη στην προθεσμία που έθεσε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1844/77 τροποποιείται ως εξής:
1. Στο άρθρο 1 παράγραφος 1 πρώτη περίπτωση, οι όροι «και στο παράρτημα IV» αντικαθίστανται από τους όρους «και στα παραρτήματα IV και V».
2. Στο άρθρο 1 παράγραφος 5, προστίθεται το ακόλουθο εδάφιο:
«Όταν υπάρχει υπέρβαση των μέγιστων περιεκτικοτήτων σε οξύτητα που μπορεί να τιτλοδοτηθεί και σε ενώσεις του γαλακτικού οξέος που αναφέρονται στο παράρτημα Ι στοιχεία γ) και δ) του κανονισμού (ΕΟΚ) αριθ. 625/78, το ποσό της ενίσχυσης μειώνεται:
- κατά 5 % για κάθε μερίδα υπέρβασης κατά 20 % της μέγιστης περιεκτικότητας της οξύτητας που μπορεί να τιτλοδοτηθεί, εκφρασμένης σε γαλακτικό οξύ,
- κατά 1 % για κάθε μερίδα υπέρβασης κατά 20 % της μέγιστης περιεκτικότητας σχετικά με την περιεκτικότητα σε ενώσεις του γαλακτικού οξέος.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Ιουνίου 1985.

Labels: 3
17
6